[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.4.2007

SEC(2007) 476 τελικό

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 3 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ 2007

ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III – Επιτροπή

(υποβληθέν από την Επιτροπή)

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 3 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ 2007

ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III – Επιτροπή

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας, και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 177,

- τον κανονισμό (EΚ, Ευρατόμ) αριθ.1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[1], και ιδίως το άρθρο 37,

Η Ευρωπαϊκή Επιτροπή υποβάλλει στην αρμόδια για τον προϋπολογισμό αρχή το προσχέδιο του διορθωτικού προϋπολογισμού αριθ. 3 στον προϋπολογισμό του 2007 για τους λόγους που εκτίθενται στην αιτιολογική έκθεση.

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Εκτελεστικός οργανισμός για την ανταγωνιστικότητα και την καινοτομία 4

3. Τροποποίηση της δημοσιονομικής δομής του εκτελεστικού οργανισμού εκπαίδευσης, οπτικοακουστικών θεμάτων και πολιτισμού (EACEA) 6

4. Τροποποίηση του πίνακα προσωπικού της Eurojust 7

5. Τροποποίηση του πίνακα προσωπικού του Οργανισμού Θεμελιωδών Δικαιωμάτων της Ευρωπαϊκής Ένωσης 7

6. Τροποποίηση του πίνακα προσωπικού του Ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (FRONTEX) 7

ΣΥΝΟΠΤΙΚΟΣ ΠΙΝΑΚΑΣ ΤΩΝ ΤΡΟΠΟΠΟΙΗΣΕΩΝ ΠΟΥ ΠΡΟΤΕΙΝΟΝΤΑΙ ΑΠΟ ΤΟ ΠΣΔΠ 3/2007 9

ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΚΑΙ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Η γενική κατάσταση εσόδων και η κατάσταση εσόδων και δαπανών ανά τμήμα διαβιβάζονται χωριστά μέσω του συστήματος SEI-BUD. Η αγγλική απόδοση του κειμένου επισυνάπτεται ως παράδειγμα με τη μορφή δημοσιονομικού παραρτήματος.

1. Εισαγωγή

Στόχος του παρόντος προσχεδίου διορθωτικού προϋπολογισμού (ΠΣΔΠ) 3/2007 είναι η καθιέρωση της δημοσιονομικής δομής και δημοσιονομικών πόρων που απαιτούνται για τη χρηματοδότηση του εκτελεστικού οργανισμού για την ανταγωνιστικότητα και την καινοτομία εντός του 2007.

Το παρόν ΠΣΔΠ προβλέπει επίσης ορισμένες τροποποιήσεις της δημοσιονομικής δομής λόγω της διεύρυνσης της εντολής του εκτελεστικού οργανισμού εκπαίδευσης, οπτικοακουστικών θεμάτων και πολιτισμού, καθώς και την τροποποίηση του πίνακα προσωπικού τριών άλλων οργανισμών: της Eurojust, του Ευρωπαϊκού Οργανισμού για τα Θεμελιώδη Δικαιώματα και του Frontex.

2. Εκτελεστικός οργανισμός για την ανταγωνιστικότητα και την καινοτομία

Στο πλαίσιο της στρατηγικής της Λισσαβόνας για την ανάπτυξη και την απασχόληση, η Ευρωπαϊκή Ένωση έλαβε μέτρα για την προώθηση και την ανάπτυξη της ανταγωνιστικότητας και της καινοτομίας, ώστε να συμβάλει στην οικονομική ανάπτυξη και να καταστήσει την Ευρώπη ελκυστικότερο τόπο επενδύσεων και εργασίας.

Μεταξύ των μέτρων αυτών είναι η απόφαση του Ευρωπαϊκού Κοινοβουλίου και του Συμβουλίου περί θεσπίσεως προγράμματος πλαισίου για την ανταγωνιστικότητα και την καινοτομία (ΠΑΚ) 2007-2013,[2] το οποίο περιλαμβάνει το πρόγραμμα «Επιχειρηματικότητα και καινοτομία» (ΠΕΚ), το πρόγραμμα στήριξης της πολιτικής για τις τεχνολογίες της πληροφορίας και της επικοινωνίας (ΤΠΕ) και το πρόγραμμα «Ευφυής Ενέργεια-Ευρώπη» (ΕΕΕ). Τα μέτρα αυτά περιλαμβάνουν επίσης τον κανονισμό του Ευρωπαϊκού Κοινοβουλίου και του Συμβουλίου για τη θέσπιση του προγράμματος Marco Polo II 2007-2013[3].

Ο κανονισμός (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών εξουσιοδοτεί την Επιτροπή, επικουρούμενη από κανονιστική επιτροπή και υπό ορισμένες προϋποθέσεις, να προσφεύγει σε οργανισμούς κοινοτικού δικαίου με νομική προσωπικότητα (οι οποίοι αναφέρονται στο εξής ως "εκτελεστικοί οργανισμοί"), για την εκτέλεση ορισμένων καθηκόντων σχετικά με τη διαχείριση κοινοτικών προγραμμάτων καθώς και καθηκόντων σχετικά με την εκτέλεση του προϋπολογισμού. Αυτό δίνει τη δυνατότητα στην Επιτροπή να διαθέτει επαρκή τεχνική εμπειρογνωμοσύνη για τη διαχείριση των προγραμμάτων αυτών, να επικεντρώνεται στις βασικές της δραστηριότητες και να ελέγχει καλύτερα τα καθήκοντα που αναθέτει σε εξωτερικούς οργανισμούς.

Η Επιτροπή χρησιμοποίησε τη δυνατότητα αυτή ιδρύοντας, με την απόφασή της 2004/20/ΕΚ της 23ης Δεκεμβρίου 2003, τον εκτελεστικό οργανισμό για την ευφυή ενέργεια (ΕΟΕΕ) για τη διαχείριση της κοινοτικής δράσης στον τομέα της ενέργειας που πραγματοποιείται στο πλαίσιο του πρώτου προγράμματος «Ευφυής ενέργεια - Ευρώπη».

Μετά την ευνοϊκή γνωμοδότηση που εξέδωσε η κανονιστική επιτροπή για τους εκτελεστικούς οργανισμούς στις 14 Φεβρουαρίου 2007, η απόφαση 2004/20/ΕΚ τροποποιείται, ώστε να ανατεθούν στον “εκτελεστικό οργανισμό για την ευφυή ενέργεια” ορισμένα καθήκοντα διαχείρισης σχετικά με την εφαρμογή του δεύτερου προγράμματος ΕΕΕ (που θα διαδεχθεί το σημερινό πρόγραμμα ΕΕΕ, το οποίο έχει ενταχθεί στο ΠΕΚ), και να διευρυνθεί το πεδίο της δραστηριότητάς του με τη συμπερίληψη ορισμένων καθηκόντων διαχείρισης σχετικά με την εκτέλεση του προγράμματος «Επιχειρηματικότητα και καινοτομία» (ΠΕΚ) και ορισμένων καθηκόντων διαχείρισης σχετικά με το πρόγραμμα Marco Polo II.

Συγκεκριμένα, αυτό σημαίνει παράταση της διάρκειας, αύξηση του μεγέθους και διεύρυνση της εντολής του τρέχοντος ΕΟΕΕ καθώς και μετονομασία του σε “εκτελεστικό οργανισμό για την ανταγωνιστικότητα και την καινοτομία”, ώστε να ληφθούν υπόψη τα νέα προγράμματα και καθήκοντα που του έχουν ανατεθεί.

Το παρόν ΠΣΔΠ 3/2007 προτείνει την καθιέρωση της δημοσιονομικής δομής και των δημοσιονομικών πόρων που απαιτούνται για τη χρηματοδότηση του εκτελεστικού οργανισμού για την ανταγωνιστικότητα και την καινοτομία εντός του οικονομικού έτους 2007.

Οι δαπάνες για τον εκτελεστικό οργανισμό θα καταλογιστούν στα προαναφερθέντα προγράμματα, τα οποία υπάγονται όλα στον τομέα 1α του δημοσιονομικού πλαισίου 2007 – 2013.

Οι δημοσιονομικές αλλαγές που συνεπάγεται η δημιουργία του εκτελεστικού οργανισμού συνοψίζονται στον πίνακα που παρατίθεται στο τέλος του παρόντος εγγράφου. Από δημοσιονομικής πλευράς, το καθαρό αποτέλεσμά τους θα είναι ουδέτερο.

Λεπτομερέστερα και σύμφωνα με την αιτιολόγηση και τη δημοσιονομική κατάσταση που υποβλήθηκε από τη ΓΔ Προϋπολογισμού στην αρμόδια για τον προϋπολογισμό αρχή[4], το 2007, ο γενικός προϋπολογισμός των Ευρωπαϊκών Κοινοτήτων πρέπει να χρηματοδοτήσει τον προϋπολογισμό του εκτελεστικού οργανισμού με συνολική επιδότηση 9,7 εκατ. ευρώ[5] , εκ των οποίων 5,3 εκατ. ευρώ έχουν ήδη εγκριθεί για τον τρέχοντα εκτελεστικό οργανισμό.

Πρέπει να δημιουργηθούν οι ακόλουθες νέες θέσεις του προϋπολογισμού:

- 02 01 04 30 – Εκτελεστικός οργανισμός για την ανταγωνιστικότητα και την καινοτομία – Επιδότηση από το πρόγραμμα πλαίσιο για την ανταγωνιστικότητα και την καινοτομία – Πρόγραμμα «Επιχειρηματικότητα και καινοτομία»

- 06 01 04 32 – Εκτελεστικός οργανισμός για την ανταγωνιστικότητα και την καινοτομία – Επιδότηση από το πρόγραμμα Marco Polo II.

Ο τίτλος της τρέχουσας θέσης του προϋπολογισμού 06 01 04 30 θα τροποποιηθεί ως εξής:

- 06 01 04 30 – Εκτελεστικός οργανισμός για την ανταγωνιστικότητα και την καινοτομία – Επιδότηση από το πρόγραμμα πλαίσιο για την ανταγωνιστικότητα και την καινοτομία – Πρόγραμμα «Ευφυής ενέργεια - Ευρώπη»

Οι πιστώσεις των ακόλουθων θέσεων του προϋπολογισμού θα προσαρμοστούν ανάλογα:

- 02 01 04 04 – Πρόγραμμα πλαίσιο για την ανταγωνιστικότητα και την καινοτομία – Πρόγραμμα «Επιχειρηματικότητα και καινοτομία» – Δαπάνες για τη διοικητική διαχείριση

- 02 02 01 – Πρόγραμμα πλαίσιο για την ανταγωνιστικότητα και την καινοτομία – Πρόγραμμα «Επιχειρηματικότητα και καινοτομία»

- 06 02 06 - Πρόγραμμα Marco Polo II

- 06 04 06 – Πρόγραμμα πλαίσιο για την ανταγωνιστικότητα και την καινοτομία –Πρόγραμμα «Ευφυής ενέργεια - Ευρώπη»

Το 2007, ο πίνακας προσωπικού του εκτελεστικού οργανισμού για την ανταγωνιστικότητα και την καινοτομία θα περιέχει 35 υπαλλήλους υπαγόμενους στον Κανονισμό Υπηρεσιακής Κατάστασης, εκ των οποίων 11 αποσπασμένους υπαλλήλους της Επιτροπής. Το υπαγόμενο στον Κανονισμό Υπηρεσιακής Κατάστασης προσωπικό του τρέχοντος εκτελεστικού οργανισμού για την ευφυή ενέργεια είναι 16 έκτακτοι υπάλληλοι, εκ των οποίων 5 αποσπασμένοι υπάλληλοι της Επιτροπής.

3. Τροποποίηση της δημοσιονομικής δομής του εκτελεστικού οργανισμού εκπαίδευσης, οπτικοακουστικών θεμάτων και πολιτισμού (EACEA)

Η εντολή του εκτελεστικού οργανισμού εκπαίδευσης, οπτικοακουστικών θεμάτων και πολιτισμού (EACEA) επεκτάθηκε με την απόφαση 2007/114/ΕΚ της Επιτροπής της 8ης Φεβρουαρίου 2007, ώστε να συμπεριλάβει τη διαχείριση των προγραμμάτων «Νεολαία» και «Erasmus Mundus» στα οποία συμμετέχουν δικαιούχοι του μηχανισμού προενταξιακής βοήθειας (IPA).

Για να ενταχθεί η αλλαγή αυτή στη δημοσιονομική δομή, προτείνεται να δημιουργηθεί η εξής θέση στον προϋπολογισμό 2007:

- 22 01 04 30 Εκτελεστικός οργανισμός εκπαίδευσης, οπτικοακουστικών θεμάτων και πολιτισμού — Επιδότηση για τα προγράμματα του τομέα 4 στο πλαίσιο της πολιτικής «Διεύρυνση».

Στο στάδιο αυτό, προτείνεται στη γραμμή αυτή η εγγραφή "p.m.".

Η διεύρυνση της εντολής απαιτεί επίσης την προσαρμογή του πίνακα προσωπικού του εκτελεστικού οργανισμού, που παρατίθεται στο δημοσιονομικό παράρτημα. Οι τρεις επιπλέον έκτακτοι υπάλληλοι συνδέονται με την εφαρμογή του παραθύρου εξωτερικής συνεργασίας του προγράμματος Erasmus Mundus και του παραθύρου Δυτικών Βαλκανίων του προγράμματος Erasmus Mundus που ανατέθηκε στον οργανισμό με την απόφαση (2007/114/ΕΚ) της Επιτροπής της 8ης Φεβρουαρίου 2007. Επίσης, αναπροσαρμόζεται η κατανομή των έκτακτων υπαλλήλων ανά βαθμό, ώστε να ανταποκριθεί στις ενδείξεις που περιέχονται στο νομοθετικό δημοσιονομικό δελτίο σχετικά με τη διεύρυνση της εντολής του οργανισμού.

4. Τροποποίηση του πίνακα προσωπικού της EUROJUST

Στον προϋπολογισμό της Ευρωπαϊκής Ένωσης για το 2007, η αρμόδια για τον προϋπολογισμό αρχή τροποποίησε το ποσό για την Eurojust, αυξάνοντάς το σε 18,4 εκατ. ευρώ σε σύγκριση με τα 17 εκατ. ευρώ που ήταν εγγεγραμμένα στο προσχέδιο προϋπολογισμού. Η Eurojust, για να χρησιμοποιήσει το επίπεδο των πιστώσεων που έχουν εγκριθεί από την αρμόδια για τον προϋπολογισμό αρχή, ζητεί να αυξηθεί το προσωπικό της από 144 σε 147 θέσεις.

Ο προβλεπόμενος αριθμός 147 θέσεων για το οικονομικός έτος 2007 είναι αποτέλεσμα της διεύρυνσης των καθηκόντων και των λειτουργιών που πρέπει να διενεργούνται τόσο στους επιχειρησιακούς όσο και στους διοικητικούς τομείς της Eurojust.

Ο προτεινόμενος πίνακας προσωπικού προβλέπει επίσης τροποποίηση της κατανομής του προσωπικού ανά κατηγορία και βαθμό.

Οι προτεινόμενες τροποποιήσεις δεν έχουν καμία επίπτωση στον προϋπολογισμό.

5. Τροποποίηση του πίνακα προσωπικού του Οργανισμού Θεμελιωδών Δικαιωμάτων της Ευρωπαϊκής Ένωσης

Η μετατροπή του «Ευρωπαϊκού Παρατηρητηρίου των Φαινομένων Ρατσισμού και Ξενοφοβίας (EΠΦΡΞ)» σε «Οργανισμό Θεμελιωδών Δικαιωμάτων της Ευρωπαϊκής Ένωσης (ΟΘΔΕΕ)» συνεπάγεται διεύρυνση της εντολής σε σύγκριση με τις τρέχουσες δομές του Παρατηρητηρίου. Τα νέα εξειδικευμένα καθήκοντα θα απαιτήσουν την πρόσληψη περισσότερων ειδικών πανεπιστημιακού επιπέδου. Προς τούτο, ο οργανισμός προτείνει να βελτιωθεί η κατανομή των θέσεων ανάμεσα στους υπαλλήλους διοικήσεως και τους βοηθούς, με την ενημέρωση του πίνακα προσωπικού και τη μείωση του συνολικού αριθμού των θέσεων (από 50 σε 46).

Η προτεινόμενη αναπροσαρμογή του πίνακα προσωπικού δεν θα έχει καμία επίπτωση στο επίπεδο των πιστώσεων του προϋπολογισμού.

6. Τροποποίηση του πίνακα προσωπικού του Ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (FRONTEX)

Στον προϋπολογισμό της Ευρωπαϊκής Ένωσης για το 2007, η αρμόδια για τον προϋπολογισμό αρχή έθεσε στο αποθεματικό συμπληρωματικό ποσό 12,8 εκατ. ευρώ για τον Frontex. Το συμπληρωματικό αυτό ποσό (+60%) χορηγήθηκε στον οργανισμό για να έχει τη δυνατότητα να εκπληρώνει καλύτερα τα καθήκοντά του. Ωστόσο, καμία αντίστοιχη τροποποίηση δεν έγινε στον πίνακα προσωπικού. Οι όροι αποδέσμευσης των πιστώσεων που είναι εγγεγραμμένες στο αποθεματικό συνδέονται με το πρόγραμμα εργασίας και την πολιτική προσωπικού.

Ο Frontex επεξεργάστηκε ένα αναθεωρημένο πρόγραμμα εργασίας για το 2007, το οποίο εγκρίθηκε από το διοικητικό συμβούλιο. Η αποδέσμευση των συμπληρωματικών κεφαλαίων του αποθεματικού είναι απαραίτητη προϋπόθεση για να μπορέσει ο Frontex να εκτελέσει τις δραστηριότητες που προβλέπονται στο αναθεωρημένο πρόγραμμα εργασίας για το 2007. Επίσης, πρέπει να αυξηθούν οι θέσεις στον πίνακα προσωπικού από 34 σε 49, όπως αναφέρεται στο ίδιο έγγραφο.

Το τρέχον προσωπικό δεν επαρκεί για την αντιμετώπιση της αύξησης των επιχειρησιακών δραστηριοτήτων. Για την ικανοποιητική εκτέλεση των αυξημένων ενεργειών ή έργων (103 συνολικά βάσει ειδικής ανάλυσης κινδύνων) απαραίτητη προϋπόθεση είναι να διαθέτει ο Frontex επαρκές προσωπικό στήριξης στον επιχειρησιακό και τον διοικητικό τομέα.

Για τους λόγους αυτούς, προτείνεται η τροποποίηση του πίνακα προσωπικού του Frontex για το 2007. Οι προτεινόμενες τροποποιήσεις του πίνακα προσωπικού είναι ουδέτερες από δημοσιονομική άποψη.

ΣΥΝΟΠΤΙΚΟΣ ΠΙΝΑΚΑΣ ΤΩΝ ΤΡΟΠΟΠΟΙΗΣΕΩΝ ΠΟΥ ΠΡΟΤΕΙΝΟΝΤΑΙ ΑΠΟ ΤΟ ΠΣΔΠ 3/2007

Προϋπολογισμός 2007+ΔΠ 1 +ΠΣΔΠ 2 | ΠΣΔΠ 3/2007 | Νέο ποσό |

Ονοματολογία | Ονομασία | ΔΠ | Σύνολο αναλήψεων υποχρεώσεων | Σύνολο πληρωμών | Σύνολο αναλήψεων υποχρεώσεων | Σύνολο πληρωμών | Σύνολο αναλήψεων υποχρεώσεων | Σύνολο πληρωμών |

02 01 04 04 | Πρόγραμμα πλαίσιο για την ανταγωνιστικότητα και την καινοτομία – Πρόγραμμα «Επιχειρηματικότητα και καινοτομία» — Δαπάνες για τη διοικητική διαχείριση | 1 | 10.600.000 | 10.600.000 | -1.582.000 | -1.582.000 | 9.018.000 | 9.018.000 |

02 01 04 30 | Εκτελεστικός οργανισμός για την ανταγωνιστικότητα και την καινοτομία – Επιδότηση από το πρόγραμμα πλαίσιο για την ανταγωνιστικότητα και την καινοτομία – Πρόγραμμα «Επιχειρηματικότητα και καινοτομία» | 1 | 3.082.000 | 3.082.000 | 3.082.000 | 3.082.000 |

02 02 01 | Πρόγραμμα πλαίσιο για την ανταγωνιστικότητα και την καινοτομία — Πρόγραμμα «Επιχειρηματικότητα και καινοτομία» | 1 | 112.600.000 | 60.000.000 | -1.500.000 | -1.500.000 | 111.100.000 | 58.500.000 |

06 01 04 30 | Εκτελεστικός οργανισμός για την ανταγωνιστικότητα και την καινοτομία – Επιδότηση από το πρόγραμμα πλαίσιο για την ανταγωνιστικότητα και την καινοτομία – Πρόγραμμα «Ευφυής ενέργεια- Ευρώπη» | 1 | 5.277.000 | 5.277.000 | 460.000 | 460.000 | 5.737.000 | 5.737.000 |

06 01 04 32 | Εκτελεστικός οργανισμός για την ανταγωνιστικότητα και την καινοτομία — Επιδότηση από το πρόγραμμα Marco Polo II | 1 | 870.000 | 870.000 | 870.000 | 870.000 |

06 02 06 | Πρόγραμμα Marco Polo II | 1 | 55.775.000 | 5.000.000 | -870.000 | -870.000 | 54.905.000 | 4.130.000 |

06 04 06 | Πρόγραμμα πλαίσιο για την καινοτομία και την ανταγωνιστικότητα – Πρόγραμμα «Ευφυής ενέργεια - Ευρώπη» | 1 | 58.883.000 | 6.900.000 | -460.000 | -460.000 | 58.423.000 | 6.440.000 |

22 01 04 30 | Εκτελεστικός οργανισμός εκπαίδευσης, οπτικοακουστικών θεμάτων και πολιτισμού — Επιδότηση για τα προγράμματα του τομέα 4 στο πλαίσιο της πολιτικής διεύρυνσης | 4 | p.m. | p.m. | p.m. | p.m. |

Σύνολο | 243.135.000 | 87.777.000 | 243.135.000 | 87.777.000 |

[1] ΕΕ L 248 της 16.9.2002, σ. 1. όπως τροποποιήθηκε τελευταία από τον κανονισμό 1995/2006 της 13ης Δεκεμβρίου 2006 (ΕΕ L 390 της 30.12.2006, σ.1).

[2] ΕΕ L 310 της 9.11.2006, σ. 15.

[3] ΕΕ L 328 της 24.11.2006, σ. 1.

[4] Επιστολές LRR D (2007) 980 και 983 της 7.2.2007

[5] Με εξαίρεση τη συμμετοχή ΕΖΕΣ